b'\n_START_ARTICLE_\nB\xc4\x83t\xc4\x83lia de la Raqqa (2017)\n_START_SECTION_\nContext\n_START_PARAGRAPH_\n\xc3\x8en 2015, Statul Islamic a \xc3\xaenceput s\xc4\x83 fortifice ora\xc8\x99ul \xc8\x99i \xc3\xaemprejurimile sale cu bunc\xc4\x83re \xc8\x99i o re\xc8\x9bea de tuneluri._NEWLINE_\xc3\x8en iunie 2017, Raqqa r\xc4\x83m\xc4\x83sese singurul ora\xc8\x99 sirian major aflat sub controlul Statului Islamic \xc8\x99i, din acest motiv, era centrul efectiv de opera\xc8\x9biuni al grup\xc4\x83rii. Din cauza marelui num\xc4\x83r de lupt\xc4\x83tori str\xc4\x83ini, Raqqa devenise locul de planificare a atacurilor teroriste \xc3\xaempotriva ora\xc8\x99elor europene. Campania Raqqa a fost lansat\xc4\x83 de FDS pe 6 noiembrie 2016, \xc3\xaen \xc3\xaencercarea de a elibera ora\xc8\x99ul, \xc8\x99i a dus mai \xc3\xaent\xc3\xa2i la capturarea de c\xc4\x83tre FDS a unor suprafe\xc8\x9be mari din teritoriul Guvernoratului Raqqa ocupate anterior de SIIL, inclusiv ora\xc8\x99ul Al-Thawrah \xc8\x99i infrastructura barajelor Tabqa \xc8\x99i Baas._NEWLINE_Circa 500 de membri ai for\xc8\x9belor speciale americane ac\xc8\x9bioneaz\xc4\x83 pe teren \xc3\xaen nordul Siriei \xc3\xaen sprijinul Campaniei Raqqa. Statele Unite \xc8\x99i ceilal\xc8\x9bi membri ai coali\xc8\x9biei interna\xc8\x9bionale furnizeaz\xc4\x83 armament greu, colecteaz\xc4\x83 informa\xc8\x9bii, asigur\xc4\x83 comunica\xc8\x9biile \xc8\x99i alte tipuri de asisten\xc8\x9b\xc4\x83 necesar\xc4\x83 FDS. B\xc4\x83t\xc4\x83lia a \xc3\xaenceput \xc3\xaen ajunul unei perioade tumultoase pentru coali\xc8\x9bie, tensiunile interne cresc\xc3\xa2nd din cauza crizei qatareze, dup\xc4\x83 suspendarea de c\xc4\x83tre mai mul\xc8\x9bi membri ai coali\xc8\x9biei a rela\xc8\x9biilor diplomatice cu Qatarul, ac\xc8\x9biune sprijinit\xc4\x83 public de pre\xc8\x99edintele Donald Trump._NEWLINE_Unii locuitori au afirmat c\xc4\x83 militan\xc8\x9bii SIIL ar fi p\xc4\x83r\xc4\x83sit \xc3\xaen mare parte Raqqa \xc8\x99i s-ar fi deplasat spre Deir ez-Zor, anticip\xc3\xa2nd atacul iminent asupra \xe2\x80\x9ecapitalei\xe2\x80\x9d lor. Se speculeaz\xc4\x83 c\xc4\x83 gruparea va ataca ora\xc8\x99ul, de\xc8\x9binut actualmente de for\xc8\x9bele guvernamentale siriene, \xc3\xaen \xc3\xaencercarea de a-l transforma \xc3\xaentr-o ultim\xc4\x83 redut\xc4\x83._NEWLINE_AFP a raportat c\xc4\x83 20 de civili au fost uci\xc8\x99i \xc3\xaentr-un raid al coali\xc8\x9biei conduse de Statele Unite, \xc3\xaen timp ce \xc3\xaencercau s\xc4\x83 p\xc4\x83r\xc4\x83seasc\xc4\x83 Raqqa \xc3\xaentr-o barc\xc4\x83, pe r\xc3\xa2ul Eufrat. Evenimentul a fost raportat \xc8\x99i de Al Jazeera, care \xc3\xaens\xc4\x83 a precizat c\xc4\x83 nu se cunoa\xc8\x99te sursa bombardamentului.\n_START_SECTION_\nIntrarea \xc3\xaen Raqqa\n_START_PARAGRAPH_\nFor\xc8\x9bele Aeriene ale S.U.A. au efectuat puternice lovituri aeriene \xc3\xaen Raqqa \xc3\xaen ziua anterioar\xc4\x83 \xc3\xaenceperii ostilit\xc4\x83\xc8\x9bilor. B\xc4\x83t\xc4\x83lia a fost lansat\xc4\x83 oficial de FDS \xc3\xaen zorii zilei de 6 iunie 2017, iar atacul a fost ini\xc8\x9biat din trei direc\xc8\x9bii, dinspre nordul, estul \xc8\x99i vestul Raqq\xc4\x83i. Sprijinite de loviturile aeriene americane, For\xc8\x9bele Democratice Siriene au atacat fosta baz\xc4\x83 a Diviziei a 17-a a Armatei Siriene, situat\xc4\x83 la nord de Raqqa, \xc8\x99i districtul Mashlab din sud-estul ora\xc8\x99ului. La sf\xc3\xa2r\xc8\x99itul zilei, FDS capturaser\xc4\x83 peste jum\xc4\x83tate din districtul Mashlab \xc8\x99i intraser\xc4\x83 \xc8\x99i \xc3\xaen districtul Andalus din nord-vest. De asemenea, FDS ocupaser\xc4\x83 satul al-Jazra._NEWLINE_Pe 7 iunie, FDS a capturat ruinele unei fort\xc4\x83re\xc8\x9be de la marginea ora\xc8\x99ului, iar un oficial american al coali\xc8\x9biei a declarat c\xc4\x83 atacul urma s\xc4\x83 fie accelerat. \xc3\x8en aceea\xc8\x99i zi, FDS au eliberat districtul Tell Harqal din Raqqa._NEWLINE_Brett H. McGurk, trimisul special responsabil peste coali\xc8\x9bia condus\xc4\x83 de S.U.A., a sugerat c\xc4\x83 luptele din ora\xc8\x99 vor fi accelerate de e\xc8\x99ecul SIIL \xc3\xaen B\xc4\x83t\xc4\x83lia de la Mosul, dar a afirmat c\xc4\x83 for\xc8\x9bele coali\xc8\x9biei sunt preg\xc4\x83tite pentru \xe2\x80\x9eo b\xc4\x83t\xc4\x83lie dificil\xc4\x83 \xc8\x99i de foarte lung\xc4\x83 durat\xc4\x83\xe2\x80\x9d. _NEWLINE_Pe 8 iunie, FDS au intrat \xc3\xaen fosta baz\xc4\x83 militar\xc4\x83 a Diviziei 17 a Armatei Siriene \xc8\x99i \xc3\xaen fosta fabric\xc4\x83 de zah\xc4\x83r din vecin\xc4\x83tate, dar au fost p\xc3\xa2n\xc4\x83 la urm\xc4\x83 obligate s\xc4\x83 se retrag\xc4\x83 din cauza pierderilor suferite ca urmare a rezisten\xc8\x9bei \xc3\xaend\xc3\xa2rjite opuse de jihadi\xc8\x99tii Statului Islamic._NEWLINE_\xc3\x8en noaptea urm\xc4\x83toare, avioanele Coali\xc8\x9biei au bombardat puternic ora\xc8\x99ul, ucig\xc3\xa2nd 23 de civili. \xc3\x8en acela\xc8\x99i timp, For\xc8\x9bele Democratice Siriene, sus\xc8\x9binute de for\xc8\x9be speciale, au reu\xc8\x99it s\xc4\x83 captureze aproape \xc3\xaentreg cartierul al-Mashlab. \xc3\x8en ziua urm\xc4\x83toare, FDS au intrat \xc3\xaen cartierul Sabahiyah avans\xc3\xa2nd dinspre vest \xc8\x99i au ocupat restul cartierului al-Mashlab \xc3\xaen doar c\xc3\xa2teva ore._NEWLINE_Pe 10 iunie, for\xc8\x9bele FDS au intrat \xc3\xaen suburbia roman\xc4\x83 a Raqq\xc4\x83i \xc8\x99i erau angajate \xe2\x80\x9e\xc3\xaen lupte \xc3\xaenver\xc8\x99unate\xe2\x80\x9d \xc3\xaen timp ce \xc3\xaencercau s\xc4\x83 securizeze jum\xc4\x83tatea vestic\xc4\x83 a Al-Sabahiya. Coali\xc8\x9bia interna\xc8\x9bional\xc4\x83 a f\xc4\x83cut \xc8\x99i ea public faptul c\xc4\x83 a distrus numeroase \xc8\x9binte \xc3\xaen Raqqa \xc3\xaentre 7-9 iunie: un c\xc3\xa2mp de mine, 11 posturi de lupt\xc4\x83, patru vehicule, trei cartiere generale ale SIIL, dou\xc4\x83 ma\xc8\x99ini capcan\xc4\x83 \xc8\x99i o cl\xc4\x83dire de\xc8\x9binut\xc4\x83 de Statul Islamic. La sf\xc3\xa2r\xc8\x99itul zilei, FDS reu\xc8\x99iser\xc4\x83 s\xc4\x83 preia controlul asupra suburbiei Harqaliya. \xc3\x8en timpul luptelor, s-a raportat c\xc4\x83 for\xc8\x9bele aeriene americane au utilizat de c\xc3\xa2teva ori muni\xc8\x9bie cu fosfor alb \xc3\xaen timp ce mii de civili sunt \xc3\xaenc\xc4\x83 bloca\xc8\x9bi \xc3\xaen Raqqa. Un purt\xc4\x83tor al armatei S.U.A. nici nu a confirmat, dar nici nu a infirmat rapoartele._NEWLINE_P\xc3\xa2n\xc4\x83 pe 11 iunie, 79 de civili \xc3\xae\xc8\x99i pierduser\xc4\x83 via\xc8\x9ba. La acea dat\xc4\x83, lupt\xc4\x83torii SDF au capturat \xe2\x80\x9elargi p\xc4\x83r\xc8\x9bi\xe2\x80\x9d din suburbia roman\xc4\x83 \xc8\x99i au avansat \xc3\xaen cartierul al-Sinaa \xc8\x99i Pia\xc8\x9ba al-Hal din vecin\xc4\x83tatea malului de nord a r\xc3\xa2ului Eufrat. Militan\xc8\x9bii SIIL au atacat fabrica de zah\xc4\x83r capturat\xc4\x83 de For\xc8\x9bele Democratice Siriene, trei zile mai devreme, \xc3\xaen nordul ora\xc8\x99ului._NEWLINE_Pe 12 iunie, for\xc8\x9bele FDS au \xc3\xaenceput opera\xc8\x9biunea de eliberare a cartierelor al-Sinaa \xc8\x99i al-Hattin, precum \xc8\x99i a zonei industriale al-Sinaa. FDS au capturat satul Sahil, situat la sud-vest de Raqqa, \xc3\xaen urma unor lupte cu militan\xc8\x9bii SIIL care au durat toat\xc4\x83 noaptea de 11/12 iunie._NEWLINE_Pe 14 iunie, trupele FDS au intrat \xc3\xaen cartierul al-Berid din partea de vest a Raqq\xc4\x83i, dup\xc4\x83 lupte intense \xc3\xaen care un atentator sinuciga\xc8\x99 al SIIL a fost ucis._NEWLINE_Pe 15 iunie, trupele FDS au capturat cartierul al-Sinaa \xc8\x99i au intrat \xc3\xaen cartierul Batani. C\xc3\xa2\xc8\x9biva militari ai CJTF-OIR au fost r\xc4\x83ni\xc8\x9bi de un vehicul capcan\xc4\x83 plantat de SIIL \xc3\xaen cartierul al-Sinaa._NEWLINE_Pe 18 iunie, For\xc8\x9bele Democratice Siriene au eliberat satul Kasrat Sheyh Juma, situat la sud de Raqqa, dup\xc4\x83 confrunt\xc4\x83ri violente cu militan\xc8\x9bii Statului Islamic. Kurzii au capturat o ser\xc4\x83 \xc3\xaen sudul ora\xc8\x99ului, precum \xc8\x99i cartierul Batani.\n_START_SECTION_\n\xc3\x8encercuirea ora\xc8\x99ului\n_START_PARAGRAPH_\nPe 19 iunie, Statul Islamic a contraatacat \xc3\xaen zona zidurilor ora\xc8\x99ului vechi \xc8\x99i a reu\xc8\x99it s\xc4\x83 \xc3\xaencercuiasc\xc4\x83 un grup de lupt\xc4\x83tori ai FDS, printre ei \xc8\x99i membri ai For\xc8\x9belor de Elit\xc4\x83 (FE). For\xc8\x9bele de Elit\xc4\x83 au \xc3\xaencercat s\xc4\x83 sparg\xc4\x83 \xc3\xaencercuirea camarazilor lor \xc8\x99i au dobor\xc3\xa2t o dron\xc4\x83 de bombardament a SIIL, iar apoi au reu\xc8\x99it s\xc4\x83 str\xc4\x83pung\xc4\x83 ap\xc4\x83rarea SIIL \xc8\x99i s\xc4\x83 ajung\xc4\x83 la cei 15 militari asedia\xc8\x9bi la poarta Bab Baghdad a ora\xc8\x99ului vechi. \xc3\x8en decursul acestei opera\xc8\x9biuni, FE au pierdut primul lor membru \xc3\xaen b\xc4\x83t\xc4\x83lia de la Raqqa, al patrulea \xc3\xaen total \xc3\xaen cursul Opera\xc8\x9biunii \xe2\x80\x9eM\xc3\xa2nia Eufratului\xe2\x80\x9d. Ziua urm\xc4\x83toare, FDS, sprijinite de lovituri aeriene foarte puternice, au continuat s\xc4\x83 avanseze \xc3\xaen nord-vestul Raqq\xc4\x83i, \xc3\xaen ciuda \xc3\xaencerc\xc4\x83rilor \xe2\x80\x9edisperate\xe2\x80\x9d ale militan\xc8\x9bilor SIIL de a le stopa progresul. Un contraatac al SIIL \xc3\xaen districtul Batani a fost respins. _NEWLINE_Pe 20 iunie, for\xc8\x9bele FDS au declan\xc8\x99at opera\xc8\x9biunea de capturare a cartierului Kasrat al-Faraj din sudul ora\xc8\x99ului. De asemenea, militan\xc8\x9bii SIIL au atacat lupt\xc4\x83torii FDS \xc3\xaen zona adiacent\xc4\x83 podului spre ora\xc8\x99 din sud, unde FDS au distrus dou\xc4\x83 motociclete-capcan\xc4\x83 \xc8\x99i o mitralier\xc4\x83 D\xc8\x98K de calibrul 23,5 mm._NEWLINE_Pe 23-24 iunie, FDS au \xc3\xaenceput un asalt \xc3\xaempotriva districtului Qadisiya, ceea ce a condus la lupte violente \xc3\xaen zon\xc4\x83. \xc3\x8en ziua urm\xc4\x83toare, For\xc8\x9bele Democratice Siriene au \xc3\xaencercuit complet \xc8\x99i au declan\xc8\x99at asediul ora\xc8\x99ului Raqqa, bloc\xc3\xa2nd \xc3\xaen interiorul lui 4.000 de militan\xc8\x9bi ai Statului Islamic._NEWLINE_Pe 25 iunie, FDS au capturat vestul districtului Qadisiya din Raqqa dup\xc4\x83 trei zile de lupte, \xc3\xaen timp ce SIIL a lansat un contraatac major, acesta duc\xc3\xa2nd la lupte extrem de grele. \xc3\x8ens\xc4\x83 \xc3\xaen ziua urm\xc4\x83toare, FDS au reu\xc8\x99it s\xc4\x83 ocupe \xc3\xaentregul district, acesta devenind al \xc8\x99aselea din ora\xc8\x99 aflat sub controlul FDS. \xc3\x8en replic\xc4\x83, SIIL au lansat contraatacuri \xc3\xaen mai multe puncte din ora\xc8\x99 \xc8\x99i pe malul sudic al r\xc3\xa2ului Eufrat, dar acestea au fost respinse. La sf\xc3\xa2r\xc8\x99itul zilei, FDS preluaser\xc4\x83 \xc8\x99i controlul asupra satului al-Farkha din sud-vestul Raqq\xc4\x83i. Ryan Dillon, purt\xc4\x83tor de cuv\xc3\xa2nt al CJTF\xe2\x80\x93OIR, a remarcat ca rezisten\xc8\x9ba SIIL cre\xc8\x99te pe m\xc4\x83sur\xc4\x83 ce trupele FDS avanseaz\xc4\x83 \xc3\xaen ora\xc8\x99._NEWLINE_Pe 27 iunie, FDS au lansat un atac \xc3\xaempotriva ora\xc8\x99ului vechi, dar acesta a fost respins de SIIL. \xc3\x8en schimb, FDS au capturat satul al-Ghota, situat la sud de Raqqa._NEWLINE_Pe 28-29 iunie, for\xc8\x9bele FDS s-au ciocnit cu militan\xc8\x9bii SIIL \xc3\xaen apropierea unei gr\xc4\x83dini\xc8\x9be din cartierul Ar-Ruda, situat \xc3\xaen estul Raqq\xc4\x83i, ucig\xc3\xa2nd 8 jihadi\xc8\x99ti. Trupele FDS au intrat \xc8\x99i \xc3\xaen cartierul al-Nahda din vestul Raqq\xc4\x83i, unde au avut loc lupte grele, conduc\xc3\xa2nd la uciderea a 19 lupt\xc4\x83tori ai SIIL._NEWLINE_S-a f\xc4\x83cut public faptul c\xc4\x83 FDS au \xc3\xaencercuit complet ora\xc8\x99ul Raqqa, t\xc4\x83ind jihadi\xc8\x99tilor Statului Islamic orice rut\xc4\x83 de sc\xc4\x83pare. Lupte \xc3\xaentre FDS  \xc8\x99i militan\xc8\x9bii SIIL au fost declan\xc8\x99ate \xc8\x99i \xc3\xaen cartierele al-Yarmouk \xc8\x99i Huteen din vestul Raqq\xc4\x83i, \xc3\xaen timp ce SDF au capturat un alt sat la sud de ora\xc8\x99. Totu\xc8\x99i, printr-un contraatac masiv pe 30 iunie, \xc3\xaen care au folosit numeroase ma\xc8\x99ini-capcan\xc4\x83, militan\xc8\x9bii Statului Islamic au reocupat cartierul al-Sinaa._NEWLINE_Pe 30 iunie, FDS au \xc3\xaenceput s\xc4\x83 impun\xc4\x83 un asediu ora\xc8\x99ului.\n_START_SECTION_\nFDS avanseaz\xc4\x83 \xc3\xaen ora\xc8\x99ul vechi\n_START_PARAGRAPH_\n\xc3\x8en cursul zilelor de 1-2 iulie, lupt\xc4\x83torii FDS au cur\xc4\x83\xc8\x9bat pia\xc8\x9ba al-Hal din estul Raqq\xc4\x83i de militan\xc8\x9bi SIIL \xc8\x99i au continuat s\xc4\x83 avanseze \xc3\xaen alte cartiere sprijini\xc8\x9bi cu puternice lovituri aeriene de CJTF\xe2\x80\x93OIR. Ratla, un sat la sud-est de ora\xc8\x99, a c\xc4\x83zut \xc8\x99i el \xc3\xaen m\xc3\xa2inile FDS. _NEWLINE_Pe 3 iulie, For\xc8\x9bele Democratice Siriene au intrat \xc3\xaen cartierul Hashim Bin al-Melek din sudul ora\xc8\x99ului \xc8\x99i \xc3\xaen cartierul al-Yarmouk din vest. _NEWLINE_\xc3\x8en noaptea de 3-4 iulie, un bombardament de precizie al CJTF\xe2\x80\x93OIR a distrus o sec\xc8\x9biune lung\xc4\x83 de 25 de metri a zidului medieval care \xc3\xaenconjoar\xc4\x83 ora\xc8\x99ul vechi din Raqqa. Bombardamentul a fost executat pentru ca FDS s\xc4\x83 poat\xc4\x83 intra \xc3\xaen sf\xc3\xa2r\xc8\x99it \xc3\xaen fortificatul ora\xc8\x99 vechi, \xc3\xaencerc\xc3\xa2ndu-se \xc3\xaen acela\xc8\x99i timp protejarea celei mai mari p\xc4\x83r\xc8\x9bi a zidului. Ca urmare, FDS au avansat \xc3\xaen ora\xc8\x99ul vechi \xc8\x99i au capturat Palatul fecioarelor, de\xc8\x99i SIIL a opus o rezisten\xc8\x9b\xc4\x83 \xc3\xaend\xc3\xa2rji\xc4\x83. \xc3\x8entre timp, for\xc8\x9bele sprijinite de coali\xc8\x9bia interna\xc8\x9bional\xc4\x83 au continuat s\xc4\x83 fac\xc4\x83 progrese \xc3\xaen alte p\xc4\x83r\xc8\x9bi din Raqqa, captur\xc3\xa2nd jum\xc4\x83tate din cartierul Hashim Bin al-Melek, \xc3\xaen timp ce un atac major al For\xc8\x9belor de Elit\xc4\x83 a reu\xc8\x99it s\xc4\x83 preia din nou cartierul al-Sinaa de la Statul Islamic. Totu\xc8\x99i, unii solda\xc8\x9bi mai pu\xc8\x9bin disciplina\xc8\x9bi ai For\xc8\x9belor de Elit\xc4\x83, demoraliza\xc8\x9bi din cauza luptelor grele, s-au retras din ora\xc8\x99 \xc3\xaempotriva ordinelor comandamentului FDS \xc8\x99i ale propriilor superiori. \xc3\x8en ciuda acestui fapt, grosul For\xc8\x9belor de Elit\xc4\x83 a r\xc4\x83mas pe linia frontului._NEWLINE_Luptele grele din ora\xc8\x99ul vechi au continuat \xc8\x99i \xc3\xaen urm\xc4\x83toarele dou\xc4\x83 zile, iar avansul FDS a fost lent, de\xc8\x99i a beneficiat de un puternic sprijin aerian. Contraatacurile furibunde ale SIIL \xc3\xaen\xc4\x83untrul ora\xc8\x99ului \xc8\x99i la sud de Raqqa au fost \xc3\xaen general respinse, \xc3\xaens\xc4\x83 militan\xc8\x9bii wahhabi\xc8\x9bi au reu\xc8\x99it s\xc4\x83 recucereasc\xc4\x83 o parte din pia\xc8\x9ba al-Hal. Lupte extrem de intense au avut loc \xc8\x99i \xc3\xaen vestul ora\xc8\x99ului, mai ales \xc3\xaen cartierul al-Bareed, ambele tabere lans\xc3\xa2nd atacuri repetate \xc3\xaen \xc3\xaencercarea de a c\xc3\xa2\xc8\x99tiga teren. Pe 6 iulie, mass-media pro-FDS a afirmat c\xc4\x83 for\xc8\x9bele coali\xc8\x9biei au f\xc4\x83cut progrese \xc3\xaen vest \xc8\x99i c\xc4\x83 ap\xc4\x83rarea SIIL d\xc4\x83 semne c\xc4\x83 ar ceda. De asemenea, coali\xc8\x9bia interna\xc8\x9bional\xc4\x83 condus\xc4\x83 de Statele Unite a trimis mai multe arme, provizii \xc8\x99i \xc3\xaent\xc4\x83riri \xc3\xaen Raqqa. \xc3\x8entre timp, SIIL au pus o recompens\xc4\x83 de aproximativ 4.000 $ USD pentru fiecare militar american sau lupt\xc4\x83tor str\xc4\x83in al FDS ucis._NEWLINE_Pe 7 iulie, for\xc8\x9bele FDS au capturat satele Muhammad Aga \xc8\x99i Al-Ajil, situate la sud-est de ora\xc8\x99. La acea dat\xc4\x83, FDS controlau 75% din zidurile ora\xc8\x99ului Raqqa._NEWLINE_\xc3\x8en zilele urm\xc4\x83toare au continuat luptele \xc3\xaenver\xc8\x99unate din Raqqa, FDS captur\xc3\xa2nd castelul Harun al-Rashid din ora\xc8\x99ul vechi \xc8\x99i Pia\xc8\x9ba al-Mazarie din vest. Pe 10 iulie, b\xc4\x83t\xc4\x83lia de la Raqqa a fost descris\xc4\x83 ca o \xe2\x80\x9elupt\xc4\x83 disperat\xc4\x83 cas\xc4\x83 cu cas\xc4\x83\xe2\x80\x9d, f\xc4\x83r\xc4\x83 linii ale frontului, deoarece jihadi\xc8\x99tii Statului Islamic se baricadau \xc3\xaen mici puncte de rezisten\xc8\x9b\xc4\x83 foarte dificil de anihilat de c\xc4\x83tre adesea nu foarte bine \xc3\xaenarma\xc8\x9bii lupt\xc4\x83tori ai FDS. Atacurile sinuciga\xc8\x99e ale SIIL au \xc3\xaempiedicat \xc8\x99i ele avansul for\xc8\x9belor coali\xc8\x9biei._NEWLINE_Progresul For\xc8\x9belor Democratice Siriene a fost \xc3\xaencetinit, conform unor rapoarte, \xc8\x99i de dispute \xc3\xaen cadrul organiza\xc8\x9biei \xc8\x99i de ne\xc3\xaencrederea localnicilor fa\xc8\x9b\xc4\x83 de coali\xc8\x9bia anti-SIIL. Din cauza propagandei islamiste \xc8\x99i a vechii ne\xc3\xaencrederi \xc3\xaentre grupurile etnice din Siria, mul\xc8\x9bi arabi din Raqqa sunt \xc3\xaengrijora\xc8\x9bi de prezen\xc8\x9ba kurzilor din s\xc3\xa2nul FDS. Pe 8 iulie, Observatorul Sirian pentru Drepturile Omului a raportat c\xc4\x83 mili\xc8\x9bia arab\xc4\x83 For\xc8\x9bele de Elit\xc4\x83 s-ar fi retras din Raqqa pe fondul disputelor din interiorul FDS \xc8\x99i al performan\xc8\x9belor uneori inferioare pe c\xc3\xa2mpul de lupt\xc4\x83 ale grup\xc4\x83rii; totu\xc8\x99i, FDS au respins afirma\xc8\x9biile drept zvonuri ne\xc3\xaentemeiate \xc8\x99i au afirmat c\xc4\x83 For\xc8\x9bele de Elit\xc4\x83 sunt \xc3\xaen continuare implicate \xc3\xaen opera\xc8\x9biune. Cu toate acestea, rapoartele despre presupusa retragere a For\xc8\x9belor de Elit\xc4\x83 au amplificat ne\xc3\xaencrederea popula\xc8\x9biei locale fa\xc8\x9b\xc4\x83 de FDS._NEWLINE_\xc3\x8en timp ce avansul \xc3\xaen Raqqa a \xc3\xaencetinit, For\xc8\x9bele Democratice Siriene au f\xc4\x83cut progrese la sud de Eufrat, pe 10 \xc8\x99i 11 iulie, captur\xc3\xa2nd dou\xc4\x83 sate, inclusiv al-Ukeirshi, care servise drept baz\xc4\x83 militar\xc4\x83 major\xc4\x83 pentru SIIL._NEWLINE_\xc3\x8en urm\xc4\x83toarele patru zile, FDS au reu\xc8\x99it un avans major, consolid\xc3\xa2nd cartierele al-Batani, Hisham Ben Abdel Malik, al-Bareed \xc8\x99i al-Qasyeh, precum \xc8\x99i circa 50% din ora\xc8\x99ul vechi; totu\xc8\x99i, dup\xc4\x83 contraatacuri dure ale SIIL, FDS au fost nevoite s\xc4\x83 abandoneze unele din zonele eliberate din ora\xc8\x99ul vechi \xc8\x99i cartierele men\xc8\x9bionate. \xc3\x8entre timp, comandantul coali\xc8\x9biei interna\xc8\x9bionale, Stephen J. Townsend, a declarat c\xc4\x83 singurele op\xc8\x9biuni pentru lupt\xc4\x83torii SIIL din Raqqa sunt \xe2\x80\x9es\xc4\x83 se predea sau s\xc4\x83 fie uci\xc8\x99i\xe2\x80\x9d._NEWLINE_\xc3\x8entre 15 \xc8\x99i 18 iulie, luptele s-au concentrat \xc3\xaen special \xc3\xaen cartierele vestice al-Tayyar \xc8\x99i Yarmouk, precum \xc8\x99i \xc3\xaen cartierul Hisham bin Abdul Malik din sud-est, ambele tabere \xc3\xaencerc\xc3\xa2nd s\xc4\x83 c\xc3\xa2\xc8\x99tige/rec\xc3\xa2\xc8\x99tige teren. De\xc8\x99i \xc3\xaen final FDS s-au impus \xc3\xaen aceste zone, coali\xc8\x9bia nu a realizat nici un progres \xc3\xaen est sau \xc3\xaen ora\xc8\x99ul vechi, \xc3\xaen timp ce pierderile de vie\xc8\x9bi umane \xc3\xaen r\xc3\xa2ndul FDS \xc8\x99i al popula\xc8\x9biei civile au crescut dramatic. Drept rezultat, FDS au \xc3\xaenceput s\xc4\x83-\xc8\x99i schimbe strategia de lupt\xc4\x83 \xc3\xaen est \xc8\x99i ora\xc8\x99ul vechi, avans\xc3\xa2nd mai lent \xc8\x99i cu mai mult\xc4\x83 aten\xc8\x9bie, \xc3\xaen scopul minimiz\xc4\x83rii pierderilor \xc8\x99i prevenirii distrugerii monumentelor istorice, precum moscheea abbasid\xc4\x83 al-Atiq. \xc3\x8en cursul luptelor a fost distrus un important cartier general \xc8\x99i depozit de arme al Statului Islamic. Pe 20 iulie, SIIL au lansat intense contraatacuri \xc3\xaen toate zonele \xc3\xaen care FDS avansaser\xc4\x83 \xc3\xaen zilele anterioare.\n_START_SECTION_\nCucerirea sudului ora\xc8\x99ului\n_START_PARAGRAPH_\n\xc3\x8en ciuda acestor contraatacuri continue, FDS au continuat s\xc4\x83 avanseze \xc8\x99i \xc3\xaen urm\xc4\x83toarele patru zile. Pe 24 iulie, coali\xc8\x9bia a asigurat complet cartierele al-Romaniya, Hutteen, Qadisiyah, Yarmouk, Mashlab, al-Batani \xc8\x99i al-Sinaa, prelu\xc3\xa2nd de asemenea sub control p\xc4\x83r\xc8\x9bi din Hisham bin Abdul Malik, al-Rawda, al-Rumaila, al-Muazzafin, al-Hamra \xc8\x99i Nazlat Shehada, precum \xc8\x99i din ora\xc8\x99ul vechi. Drept rezultat, FDS ocupau circa 41% din Raqqa. \xc3\x8en acel moment, zona \xc3\xaen care se concentrau luptele era sudul ora\xc8\x99ului, \xc3\xaen cartierele Nazlat Shehada, Hisham bin Abdul Malik \xc8\x99i al-Kournish. Pe 28 iulie, FDS au f\xc4\x83cut progrese semnificative \xc3\xaen vestul \xc8\x99i sudul ora\xc8\x99ului, extinz\xc3\xa2ndu-\xc8\x99i controlul teritorial la 50% din Raqqa. \xc3\x8en timp ce luptele din zona central\xc4\x83 \xc8\x99i de sud a Raqq\xc4\x83i au continuat, FDS au avansat \xc3\xaen cartierul al-Nahdah din nord-vestul ora\xc8\x99ului, pe 30 iulie._NEWLINE_\xc3\x8entre 1 \xc8\x99i 3 august, FDS au capturat \xc3\xaen sf\xc3\xa2r\xc8\x99it cartierele Hisham Ben Abel Malik \xc8\x99i Nazlat Shhada, precum \xc8\x99i alte pozi\xc8\x9bii importante, securiz\xc3\xa2nd astfel cea mai mare parte din sudul Raqq\xc4\x83i. Statul Islamic a fost for\xc8\x9bat s\xc4\x83 dea \xc3\xaenapoi \xc8\x99i \xc3\xaen ora\xc8\x99ul vechi, pierz\xc3\xa2nd controlul moscheei Uwais al-Qarni \xc8\x99i al templului \xe2\x80\x98Ammar Ben Yasser, ca \xc8\x99i \xc3\xaen nordul Raqq\xc4\x83i, unde FDS au cucerit circa 10km\xc2\xb2 de teren. Drept rezultat al mic\xc8\x99or\xc4\x83rii teritoriului lor \xc8\x99i al bombardamentelor ne\xc3\xaentrerupte, at\xc3\xa2t cei circa 2.000 militan\xc8\x9bi islami\xc8\x99ti, c\xc3\xa2t \xc8\x99i zeci de mii de civili \xc3\xaenc\xc4\x83 prin\xc8\x99i \xc3\xaen zonele de\xc8\x9binute de SIIL, au \xc3\xaenceput s\xc4\x83 sufere din ce \xc3\xaen ce mai acut din cauza penuriei de hran\xc4\x83, medicamente \xc8\x99i ap\xc4\x83 potabil\xc4\x83, ceea ce a for\xc8\x9bat SIIL s\xc4\x83 permit\xc4\x83 trecerea a aproximativ 3.000 de civili \xc3\xaen zonele controlate de FDS, pentru a u\xc8\x99ura situa\xc8\x9bia. Mai mult, prognoza sumbr\xc4\x83 privind viitorul SIIL \xc3\xaen Raqqa a \xc3\xaenceput s\xc4\x83 submineze serios moralul unora din militan\xc8\x9bii sirieni ai grup\xc4\x83rii, care ar fi dorit s\xc4\x83 fug\xc4\x83 sau s\xc4\x83 se predea lupt\xc4\x83torilor FDS. Ei au r\xc4\x83mas pe linia frontului, totu\xc8\x99i, tem\xc3\xa2ndu-se de mujahedinii str\xc4\x83ini ai Statului Islamic. Ace\xc8\x99ti str\xc4\x83ini inten\xc8\x9bioneaz\xc4\x83 s\xc4\x83 transforme Raqqa \xc3\xaen ultima lor redut\xc4\x83 \xc8\x99i sunt gata s\xc4\x83 ucid\xc4\x83 pe oricine dore\xc8\x99te s\xc4\x83 se predea. S-a relatat c\xc4\x83 aceste elemente dure ale SIIL din Raqqa posed\xc4\x83 arme chimice, pe care inten\xc8\x9bioneaz\xc4\x83 s\xc4\x83 le foloseasc\xc4\x83 indiferent de eventualele victime civile, dac\xc4\x83 pozi\xc8\x9biilor lor devin de neap\xc4\x83rat._NEWLINE_Pe 6 August, FDS controlau circa 55% din Raqqa. \xc3\x8en urm\xc4\x83toarele zile, FDS, sprijinite de noi \xc3\xaent\xc4\x83riri, au alungat militan\xc8\x9bii SIIL din tot sudul ora\xc8\x99ului. Pe 10 august, fronturile de est \xc8\x99i de vest alt FDS s-au unit \xc3\xaen sud, t\xc4\x83indand astfel accestul jihadi\xc8\x99tilor c\xc4\x83tre fluviul Eufrat. Resturile for\xc8\x9belor SIIL au r\xc4\x83spuns avans\xc4\x83rii FDS prin lansarea unor contraatacuri majore \xc3\xaentre 12 \xc8\x99i 14 august, \xc3\xaen \xc3\xaencercarea de a rec\xc3\xa2\xc8\x99tiga teren \xc3\xaen nord-estul \xc8\x99i sudul ora\xc8\x99ului. De\xc8\x99i atacurile nu au fost \xc3\xaencununate de succes, ambele tabere au suferit pierderi grele._NEWLINE_\xc3\x8en ciuda contraatacurilor SIIL, FDS au reu\xc8\x99it s\xc4\x83 captureze \xc3\xaen continuare zone din centrul istoric, cresc\xc3\xa2nd la circa 57% suprafa\xc8\x9ba din Raqqa aflat\xc4\x83 sub controlul lor pe 14 august. \xc3\x8ens\xc4\x83 mare parte din Raqqa a suferit distrugeri importante \xc3\xaen timpul luptelor, iar un activist din cartierele de\xc8\x9binute de SIIL a informat c\xc4\x83 situa\xc8\x9bia popula\xc8\x9biei asediate este: \xe2\x80\x9emai mult dec\xc3\xa2t catastrofal\xc4\x83, nu pot descrie situa\xc8\x9bia ca altceva dec\xc3\xa2t de iad. Oamenii \xc3\xae\xc8\x99i a\xc8\x99teapt\xc4\x83 r\xc3\xa2ndul s\xc4\x83 moar\xc4\x83\xe2\x80\x9d. \xc3\x8en cursul zilelor urm\xc4\x83toare, FDS au eliminat ultimele puncte de rezisten\xc8\x9b\xc4\x83 ale SIIL din sudul ora\xc8\x99ului, iar pe 20 august au \xc3\xaenceput s\xc4\x83 avanseze \xc3\xaen cartierele aflate la nord de Hisham Ben Abel Malik \xc8\x99i Nazlat Shhada._NEWLINE_\xc3\x8entre 22 \xc8\x99i 29 august, for\xc8\x9bele FDS au capturat aproape \xc3\xaentreaga vatr\xc4\x83 a ora\xc8\x99ului vechi din Raqqa, inclusiv c\xc3\xa2teva pozi\xc8\x9bii strategice sau simbolice precum zona turnului cu ceas din Raqqa, folosit\xc4\x83 anterior de SIIL pentru execu\xc8\x9bii publice. Totu\xc8\x99i, Statul Islamic a continuat s\xc4\x83 lupte \xc3\xaend\xc3\xa2rjit pentru cei aproximativ 10% din ora\xc8\x99ul vechi afla\xc8\x9bi \xc3\xaenc\xc4\x83 sub controlul s\xc4\x83u, respectiv p\xc4\x83r\xc8\x9bi din cartierele al-Moror, al-Nahda \xc8\x99i al-Mansour, precum \xc8\x99i \xc3\xaentreg cartierul al-Thaknah (baza fostelor cl\xc4\x83diri \xe2\x80\x9eguvernamentale\xe2\x80\x9d ale SIIL). \xc3\x8en cursul acestor confrunt\xc4\x83ri dure, Adnan Abu Amjad, conduc\xc4\x83tor al Consiliului Militar Manbij \xc8\x99i comandant de prim rang al FDS, a fost ucis \xc3\xaen lupt\xc4\x83._NEWLINE_Pe 1 septembrie, FDS eliberaser\xc4\x83 aproape tot ora\xc8\x99ul vechi, de\xc8\x99i mai r\xc4\x83m\xc4\x83seser\xc4\x83 c\xc3\xa2teva puncte de rezisten\xc8\x9b\xc4\x83 ale SIIL pe aleea al-Busariyah \xc8\x99i \xc3\xaen Marea Moschee. Militan\xc8\x9bii SIIL baricada\xc8\x9bi \xc3\xaen aceste locuri au fost p\xc3\xa2n\xc4\x83 la urm\xc4\x83 elimina\xc8\x9bi cu ajutorul unui elicopter Boeing AH-64 Apache al Statelor Unite \xc8\x99i, pe 2 \xc8\x99i 3 septembrie, \xc3\xaentregul centru vechi a fost adus sub controlul FDS. De asemenea, for\xc8\x9bele coali\xc8\x9biei au avansat \xc8\x99i \xc3\xaen cartierele Al-Morour \xc8\x99i Daraiya, care au fost capturate pe 6 septembrie. Pe 9 septembrie, controlul SIIL asupra Raqq\xc4\x83i s-a redus la circa 36%, respectiv cartierele Al-Andalus, Shamal Sekket al-Qitar, al-Huriyah, Teshreen \xc8\x99i al-Tawaso\xe2\x80\x99eiyah din nordul ora\xc8\x99ului. \xc3\x8en afara acestora, Observatorul Sirian pentru Drepturile Omului a mai raportat puncte de rezisten\xc8\x9b\xc4\x83 ale SIIL \xc3\xaen nou\xc4\x83 din cartierele de\xc8\x9binute \xc3\xaen mare parte de FDS.\n_START_SECTION_\nLupta pentru nord \xc8\x99i ultimele puncte de rezisten\xc8\x9b\xc4\x83\n_START_PARAGRAPH_\nPe 14 septembrie, FDS au securizat compet al-Thaknah, \xe2\x80\x9eunul din cele mai importante cartiere [din Raqqa]\xe2\x80\x9d, dup\xc4\x83 o lupt\xc4\x83 care a durat 24 de ore. Odat\xc4\x83 al-Thaknah capturat, FDS controlau 70% din Raqqa. La acea dat\xc4\x83, situa\xc8\x9bia celor 300-400 de lupt\xc4\x83tori SIIL r\xc4\x83ma\xc8\x99i \xc3\xaen ora\xc8\x99 devenise disperat\xc4\x83, lipsindu-le apa potabil\xc4\x83, hrana, muni\xc8\x9bia \xc8\x99i armele; unii dintre ei au fost trimi\xc8\x99i s\xc4\x83 se strecoare \xc3\xaen teritoriile controlate de FDS pentru a ob\xc8\x9bine de acolo proviziile necesare. Cu toate acestea, mul\xc8\x9bi jihadi\xc8\x99ti au refuzat ideea pred\xc4\x83rii \xc8\x99i au lansat \xc3\xaen schimb atacuri sinuciga\xc8\x99e \xc3\xaempotriva for\xc8\x9belor coali\xc8\x9biei atunci c\xc3\xa2nd pozi\xc8\x9biile lor au devenit de neap\xc4\x83rat. Rezisten\xc8\x9ba final\xc4\x83 a SIIL s-a concentrat \xc3\xaen nordul ora\xc8\x99ului \xc8\x99i \xc3\xaen enclave din sud-estul \xc8\x99i centrul ora\xc8\x99ului. Activi\xc8\x99tii au criticat faptul c\xc4\x83 for\xc8\x9bele coali\xc8\x9biei \xc3\xaempotriva Statului Islamic au f\xc4\x83cut prea pu\xc8\x9bin pentru a evita pierderile civile \xc3\xaen aceast\xc4\x83 etap\xc4\x83 a luptelor. De\xc8\x99i s-a luat \xc3\xaen considerare c\xc4\x83 gruparea folosea civili pe post de scuturi umane, activi\xc8\x99tii au mai reclamat c\xc4\x83 nici FDS, nici CJTF\xe2\x80\x93OIR, n-au luat \xe2\x80\x9em\xc4\x83suri extraordinare pentru a ajuta civilii care \xc3\xaencearc\xc4\x83 s\xc4\x83 fug\xc4\x83 din ora\xc8\x99\xe2\x80\x9d, For\xc8\x9bele Aeriene Americane bombard\xc3\xa2ndu-i \xc3\xaen schimb f\xc4\x83r\xc4\x83 discriminare pe cei care \xc3\xaencercau s\xc4\x83 scape cu ajutorul b\xc4\x83rcilor sau ma\xc8\x99inilor. _NEWLINE_Aceste lovituri aeriene au sl\xc4\x83bit totu\xc8\x99i \xc3\xaen mod decisiv ap\xc4\x83rarea din ultimele redute ale SIIL. Raidurile aeriene ale U.S. Air Force din 20 septembrie au obligat SIIL s\xc4\x83 se retrag\xc4\x83 din ultimele cinci cartiere nordice \xc3\xaen zona central\xc4\x83 a ora\xc8\x99ului, pe care militan\xc8\x9bii o considerau mai sigur\xc4\x83. \xc3\x8en consecin\xc8\x9b\xc4\x83, cea mai mare parte a nordului ora\xc8\x99ului Raqqa a fost ocupat\xc4\x83 de FDS f\xc4\x83r\xc4\x83 s\xc4\x83 \xc3\xaent\xc3\xa2lneasc\xc4\x83 o rezisten\xc8\x9b\xc4\x83 puternic\xc4\x83, ceea ce a \xc3\xaensemnat c\xc4\x83 90% din ora\xc8\x99 se afla acum sub controlul coali\xc8\x9biei interna\xc8\x9bionale. \xc3\x8en ziua urm\xc4\x83toare, ultimele puncte de rezisten\xc8\x9b\xc4\x83 ale SIIL au fost reduse la ascunzi\xc8\x99uri \xc3\xaen pivni\xc8\x9be \xc8\x99i tuneluri, FDS \xc3\xaencep\xc3\xa2nd opera\xc8\x9biunile de cur\xc4\x83\xc8\x9bare a acestora de militan\xc8\x9bi. Luptele au continuat la spital, unde jihadi\xc8\x99tii SIIL de\xc8\x9bineau ostatici, la un stadion de sport, unde militan\xc8\x9bii stocaser\xc4\x83 armament, \xc8\x99i \xc3\xaen jurul silozurilor de cereale din nordul ora\xc8\x99ului._NEWLINE_Pe 22 septembrie s-a raportat ini\xc8\x9bial c\xc4\x83 Statul Islamic a fost complet eliminat din Raqqa, dar FDS au clarificat ulterior c\xc4\x83 militan\xc8\x9bii controleaz\xc4\x83 \xc3\xaenc\xc4\x83 sau cel pu\xc8\x9bin sunt prezen\xc8\x9bi \xc3\xaen 20-25% din ora\xc8\x99._NEWLINE_\xc3\x8en urm\xc4\x83toarele zile, lupte grele au continuat pentru zone din nordul, vestul, centrul \xc8\x99i sud-vestul ora\xc8\x99ului \xc3\xaen care SIIL avea \xc3\xaenc\xc4\x83 o prezen\xc8\x9b\xc4\x83 important\xc4\x83. Avansul \xc3\xaempotriva acestor puncte de rezisten\xc8\x9b\xc4\x83 a fost lent, \xc3\xaen multe cazuri grupuri mici de militan\xc8\x9bi sau chiar indivizi izola\xc8\x9bi a\xc8\x99tept\xc3\xa2nd \xc3\xaen ascunz\xc4\x83torile lor ca for\xc8\x9bele FDS s\xc4\x83 se apropie pentru a putea deschide focul. Adesea, lupt\xc4\x83torii FDS, nu foarte bine echipa\xc8\x9bi pentru o astfel de gheril\xc4\x83 urban\xc4\x83, nu au putut asigura singuri astfel de ascunz\xc4\x83tori fortificate \xc8\x99i minate f\xc4\x83r\xc4\x83 s\xc4\x83 ri\xc8\x99te pierderi umane dispropor\xc8\x9bionate. Din acest motiv, au fost obliga\xc8\x9bi s\xc4\x83 solicite sprijin aerian; \xe2\x80\x9edin nou \xc8\x99i din nou cl\xc4\x83diri \xc3\xaentregi sunt distruse pentru a ucide un singur lupt\xc4\x83tor [SIIL]\xe2\x80\x9d. \xc3\x8en alte cazuri, atentatori sinuciga\xc8\x99i ai SIIL s-au deghizat ca civili sau chiar ca membri ai FDS pentru a lansa atacuri surpriz\xc4\x83. Pe 26 septembrie, spre exemplu, zeci de militan\xc8\x9bi SIIL purt\xc3\xa2nd \xc3\xaensemne ale YPG au reu\xc8\x99it s\xc4\x83 infiltreze pozi\xc8\x9biile FDS din nord-estul ora\xc8\x99ului \xc8\x99i au ucis cel pu\xc8\x9bin 28 de lupt\xc4\x83tori ai coali\xc8\x9biei \xc3\xaenainte de a fi \xc8\x99i ei uci\xc8\x99i. Num\xc4\x83rul exact al jihadi\xc8\x99tilor Statului Islamic \xc3\xaenc\xc4\x83 activi \xc3\xaen Raqqa \xc3\xaen acel moment nu era cunoscut cu exactitate, estim\xc4\x83rile variind \xc3\xaentre circa 400 (conform trupelor FDS din zon\xc4\x83), 400\xe2\x80\x93900 (estimare a Departamentului Ap\xc4\x83r\xc4\x83rii al SUA) \xc8\x99i 700 lupt\xc4\x83tori \xc8\x99i 1.500 militan\xc8\x9bi pro-SIIL (informa\xc8\x9bii ob\xc8\x9binute de la fo\xc8\x99ti membri ai Statului Islamic). \xc3\x8en timp ce era de a\xc8\x99teptat ca mujahedinii str\xc4\x83ini s\xc4\x83 lupte p\xc3\xa2n\xc4\x83 la cap\xc4\x83t, sute de arabi sirieni membri ai SIIL fugiser\xc4\x83 deja din Raqqa deghiza\xc8\x9bi ca civili._NEWLINE_Luptele dintre unit\xc4\x83\xc8\x9bile FDS care avansau \xc8\x99i punctele de rezisten\xc8\x9b\xc4\x83 ale Statului Islamic au fost dure \xc3\xaen special \xc3\xaen zona sensului giratoriu Naim din centrul Raqq\xc4\x83i, poreclit din acest motiv \xe2\x80\x9ecercul iadului\xe2\x80\x9d. Pe l\xc3\xa2ng\xc4\x83 acesta, lupte grele s-au dat \xc8\x99i \xc3\xaen alte puncte fortificate ale SIIL: la Spitalul Na\xc8\x9bional, unde militan\xc8\x9bii SIIL aveau unul din cartierele generale \xc8\x99i de\xc8\x9bineau ostatici; la stadion, unde militan\xc8\x9bii stocaser\xc4\x83 armament; \xc3\xaen jurul silozurilor de cereale din nordul ora\xc8\x99ului. Din cauza rezisten\xc8\x9bei \xc3\xaend\xc3\xa2rjite a Statului Islamic, \xc3\xaen jur de 50% din Raqqa a fost \xe2\x80\x9ecomplet distrus\xc4\x83\xe2\x80\x9d p\xc3\xa2n\xc4\x83 pe 28 septembrie. _NEWLINE_Pe 14 octombrie s-a f\xc4\x83cut public faptul c\xc4\x83 FDS \xc8\x99i jihadi\xc8\x99tii SIIL au \xc3\xaencheiat o \xc3\xaen\xc8\x9belegere care a permis evacuarea cu autobuzele a circa 400 de civili, inclusiv familii ale militan\xc8\x9bilor SIIL din ora\xc8\x99. FDS au anun\xc8\x9bat c\xc4\x83 \xc3\xaen\xc8\x9belegerea nu se aplic\xc4\x83 \xc8\x99i lupt\xc4\x83torilor str\xc4\x83ini ai Statului Islamic. Conform acelora\xc8\x99i surse, circa 100 de militan\xc8\x9bi se predaser\xc4\x83 anterior for\xc8\x9belor FDS. A doua zi, pe 15 octombrie, FDS au anun\xc8\x9bat \xe2\x80\x9efaza final\xc4\x83\xe2\x80\x9d a b\xc4\x83t\xc4\x83liei, nume de cod \xe2\x80\x9eB\xc4\x83t\xc4\x83lia Martirului Adnan Abu Amjad\xe2\x80\x9d, pentru a captura restul punctelor de rezisten\xc8\x9b\xc4\x83 ale SIIL din cele 10% din ora\xc8\x99 \xc3\xaenc\xc4\x83 ocupate de gruparea terorist\xc4\x83._NEWLINE_Pe 17 octombrie, FDS au lansat un atac \xc3\xaen cursul nop\xc8\x9bii \xc8\x99i au capturat Spitalul Na\xc8\x9bional, avans\xc3\xa2nd apoi spre stadion, ultimul obiectiv de\xc8\x9binut \xc3\xaenc\xc4\x83 de jihadi\xc8\x99ti. Conform FDS, 22 de lupt\xc4\x83tori str\xc4\x83ini ai Statului Islamic au fost uci\xc8\x99i la spital. Stadionul a fost \xc8\x99i el capturat \xc3\xaen scurt timp, marc\xc3\xa2nd completa \xc3\xaenfr\xc3\xa2ngere a SIIL \xc3\xaen Raqqa.\n_START_SECTION_\n\xc3\x8encheierea opera\xc8\x9biunilor militare majore\n_START_PARAGRAPH_\nLa scurt\xc4\x83 vreme dup\xc4\x83 capturarea ultimelor puncte de rezisten\xc8\x9b\xc4\x83 ale SIIL, colonelul Talal Silo, purt\xc4\x83torul de cuv\xc3\xa2nt al FDS, a declarat c\xc4\x83 \xe2\x80\x9eOpera\xc8\x9biunile militare majore \xc3\xaen Raqqa s-au \xc3\xaencheiat, dar [FDS] cur\xc4\x83\xc8\x9b\xc4\x83 acum ora\xc8\x99ul de celule teroriste \xc3\xaen adormire - dac\xc4\x83 exist\xc4\x83 - \xc8\x99i de mine\xe2\x80\x9d._NEWLINE_\xc3\x8entre timp, Na\xc8\x9biunile Unite s-au declarat gata s\xc4\x83 intervin\xc4\x83 \xc3\xaen Raqqa, anun\xc8\x9b\xc3\xa2nd c\xc4\x83 principala prioritate sunt cei circa 300.000 de civili care au fugit din ora\xc8\x99 \xc8\x99i afla\xc8\x9bi \xc3\xaentr-o \xe2\x80\x9eenorm\xc4\x83\xe2\x80\x9d nevoie \xc3\xaen taberele de refugia\xc8\x9bi din vecin\xc4\x83tate. Organiza\xc8\x9bia Save the Children a avertizat \xc8\x99i ea c\xc4\x83 \xe2\x80\x9eofensiva militar\xc4\x83 \xc3\xaen Raqqa a ajuns la sf\xc3\xa2r\xc8\x99it, dar criza umanitar\xc4\x83 este mai grav\xc4\x83 ca niciodat\xc4\x83\xe2\x80\x9d._NEWLINE_\xc3\x8entr-o ceremonie oficial\xc4\x83 organizat\xc4\x83 pe 20 octombrie 2017, For\xc8\x9bele Democratice Siriene au declarat \xe2\x80\x9etotala eliberare\xe2\x80\x9d a ora\xc8\x99ului. Ceremonia s-a desf\xc4\x83\xc8\x99urat pe stadionul din Raqqa, transformat anterior de jihadi\xc8\x99ti \xc3\xaen cea mai mare \xc3\xaenchisoare din localitate \xc8\x99i devenit apoi ultimul punct de rezisten\xc8\x9b\xc4\x83 al acestora. Comandan\xc8\x9bi ai FDS au declarat CNN c\xc4\x83 locul de desf\xc4\x83\xc8\x99urare a ceremoniei a fost special ales \xe2\x80\x9epentru a ad\xc4\x83uga \xc8\x99i o insult\xc4\x83\xe2\x80\x9d loviturii primite de Statul Islamic prin \xc3\xaenfr\xc3\xa2ngerea de acolo. \xc3\x8en timpul ceremoniei, colonelul Talal Silo a declarat o \xe2\x80\x9evictorie istoric\xc4\x83\xe2\x80\x9d asupra SIIL \xc8\x99i a ad\xc4\x83ugat c\xc4\x83 grupul extremist a suferit o \xc3\xaenfr\xc3\xa2ngere \xe2\x80\x9ebrutal\xc4\x83\xe2\x80\x9d. El i-a elogiat apoi pe cei uci\xc8\x99i sau r\xc4\x83ni\xc8\x9bi \xc3\xaen b\xc4\x83t\xc4\x83lie, fac\xc8\x9biunile siriene care au f\xc4\x83cut posibil\xc4\x83 victoria \xc8\x99i pe actorii interna\xc8\x9bionali care au sprijinit coali\xc8\x9bia For\xc8\x9belor Democratice Siriene. Purt\xc4\x83torul de cuv\xc3\xa2nt al FDS a afirmat c\xc4\x83, odat\xc4\x83 ce vor lua sf\xc3\xa2r\xc8\x99it opera\xc8\x9biunile de cur\xc4\x83\xc8\x9bire a ora\xc8\x99ului de mine, dispozitive explozive improvizate \xc8\x99i de eventualii militan\xc8\x9bi jihadi\xc8\x99ti r\xc4\x83ma\xc8\x99i, controlul Raqq\xc4\x83i va fi predat unui consiliu civil alc\xc4\x83tuit din lideri locali, iar FDS vor garanta protec\xc8\x9bia ora\xc8\x99ului \xc8\x99i a provinciei._NEWLINE_For\xc8\x9bele Democratice Siriene au f\xc4\x83cut public\xc4\x83 dorin\xc8\x9ba lor ca Raqqa \xc8\x99i provincia \xc3\xaenconjur\xc4\x83toare s\xc4\x83 fie plasate pe viitor \xe2\x80\x9e\xc3\xaen cadrul unei Sirii descentralizate, federale \xc8\x99i democratice\xe2\x80\x9d. Ideea federaliz\xc4\x83rii \xc8\x9b\xc4\x83rii a fost anterior vehement respins\xc4\x83 de Turcia \xc8\x99i de regimul sirian de la Damasc \xc8\x99i descurajat\xc4\x83 de Statele Unite._NEWLINE_Statele Unite s-au angajat s\xc4\x83 preia conducerea opera\xc8\x9biunilor de evacuare a cantit\xc4\x83\xc8\x9bilor enorme de moloz rezultate \xc3\xaen urma luptelor \xc8\x99i de restabilire a serviciilor de baz\xc4\x83 din ora\xc8\x99, \xc3\xaens\xc4\x83 costurile necesare pentru reconstruc\xc8\x9bia Raqq\xc4\x83i au fost estimate la miliarde de dolari.\n_START_SECTION_\nStatele Unite\n_START_PARAGRAPH_\n\xc3\x8entr-o declara\xc8\x9bie de pres\xc4\x83 din 20 octombrie 2017 a Departamentului de Stat al Statelor Unite, Secretarul de Stat Rex Tillerson a felicitat \xe2\x80\x9epoporul sirian \xc8\x99i For\xc8\x9bele Democratice Siriene, inclusiv Coali\xc8\x9bia Arab\xc4\x83 Sirian\xc4\x83, pentru eliberarea Raqq\xc4\x83i\xe2\x80\x9d. \xc3\x8en aceea\xc8\x99i zi, FDS au fost felicitate \xc8\x99i printr-un comunicat de pres\xc4\x83 al coali\xc8\x9biei interna\xc8\x9bionale conduse de Statele Unite.\n_START_SECTION_\nRusia\n_START_PARAGRAPH_\nGeneral-maiorul Igor Kona\xc8\x99enkov, purt\xc4\x83torul de cuv\xc3\xa2nt al Ministerului Rus al Ap\xc4\x83r\xc4\x83rii, a afirmat c\xc4\x83 \xe2\x80\x9eRaqqa a mo\xc8\x99tenit soarta Dresdei \xc3\xaen 1945, \xc8\x99tears\xc4\x83 de pe fa\xc8\x9ba p\xc4\x83m\xc3\xa2ntului de bombardamentele anglo-americane\xe2\x80\x9d.'